ประกาศธนาคารแห่งประเทศไทย
ที่ สนช. ๙/๒๕๖๑
เรื่อง
หลักเกณฑ์การประกอบธุรกิจบริการรับชำระเงินด้วยวิธีการทางอิเล็กทรอนิกส์[๑]
 

๑. เหตุผลในการออกประกาศ
การให้บริการรับชำระเงินด้วยวิธีการทางอิเล็กทรอนิกส์ในปัจจุบันมีรูปแบบการให้บริการที่หลากหลายมากขึ้นเพื่อเพิ่มทางเลือกให้แก่ผู้ใช้บริการ
ให้สามารถเข้าถึงบริการได้สะดวกยิ่งขึ้นประกอบกับการให้บริการดังกล่าวได้รับความนิยมกว้างขวางแพร่หลายมากขึ้น
ดังนั้น
เพื่อให้การกำกับดูแลการให้บริการรับชำระเงินด้วยวิธีการทางอิเล็กทรอนิกส์
อันได้แก่ ๑) การให้บริการแก่ผู้รับบัตร ๒)
การให้บริการสนับสนุนบริการแก่ผู้รับบัตร และ ๓) การให้บริการรับชำระเงินแทน
มีความมั่นคงปลอดภัย สามารถให้บริการได้อย่างต่อเนื่อง
และคุ้มครองผู้ใช้บริการได้อย่างเหมาะสม
ธนาคารแห่งประเทศไทยจึงกำหนดหลักเกณฑ์ให้ผู้ประกอบธุรกิจบริการรับชำระเงินด้วยวิธีการทางอิเล็กทรอนิกส์ถือปฏิบัติเพิ่มเติมนอกเหนือจากการปฏิบัติตามประกาศธนาคารแห่งประเทศไทยว่าด้วยหลักเกณฑ์ทั่วไปในการกำกับดูแลการประกอบธุรกิจบริการการชำระเงินภายใต้การกำกับ

๒. อำนาจตามกฎหมาย
อาศัยอำนาจตามความในมาตรา ๒๔
แห่งพระราชบัญญัติระบบการชำระเงิน พ.ศ. ๒๕๖๐ ธนาคารแห่งประเทศไทยกำหนดหลักเกณฑ์การประกอบธุรกิจบริการรับชำระเงินด้วยวิธีการทางอิเล็กทรอนิกส์
ตามความในประกาศฉบับนี้

๓. ขอบเขตการบังคับใช้
ประกาศฉบับนี้ให้ใช้บังคับกับผู้ประกอบธุรกิจบริการรับชำระเงินด้วยวิธีการทางอิเล็กทรอนิกส์ภายใต้การกำกับตามกฎหมายว่าด้วยระบบการชำระเงิน

๔. เนื้อหา
๔.๑ นิยาม
ในประกาศฉบับนี้
ผู้ประกอบธุรกิจบริการรับชำระเงินด้วยวิธีการทางอิเล็กทรอนิกส์
หมายความว่า ผู้ประกอบธุรกิจที่ได้รับอนุญาตหรือขึ้นทะเบียนให้ประกอบธุรกิจบริการรับชำระเงินด้วยวิธีการทางอิเล็กทรอนิกส์ภายใต้การกำกับตามกฎหมายว่าด้วยระบบการชำระเงิน
๔.๒
หลักเกณฑ์การประกอบธุรกิจบริการรับชำระเงินด้วยวิธีการทางอิเล็กทรอนิกส์
ผู้ประกอบธุรกิจบริการรับชำระเงินด้วยวิธีการทางอิเล็กทรอนิกส์ต้องปฏิบัติตามหลักเกณฑ์
ดังต่อไปนี้
(๑) กำหนดหน้าที่และความรับผิดของผู้ประกอบธุรกิจบริการรับชำระเงินด้วยวิธีการทางอิเล็กทรอนิกส์ที่มีต่อผู้ขายสินค้าหรือผู้ให้บริการหรือเจ้าหนี้ที่ตนมีสัญญารับชำระเงินแทน
และหน้าที่และความรับผิดของผู้ประกอบธุรกิจบริการรับชำระเงินด้วยวิธีการทางอิเล็กทรอนิกส์ที่มีต่อผู้ใช้บริการรวมถึงหน้าที่และความรับผิดของตัวแทนที่ผู้ประกอบธุรกิจบริการรับชำ
ระเงินด้วยวิธีการทางอิเล็กทรอนิกส์แต่งตั้งด้วย (หากมี)
(๒)
กำหนดวิธีปฏิบัติในการส่งข้อมูลรายการรับชำระเงินให้แก่ผู้ขายสินค้าหรือผู้ให้บริการหรือเจ้าหนี้
(๓)
ต้องบันทึกบัญชีเงินที่ได้รับจากการรับชำระเงินไว้ต่างหากจากบัญชีเงินทุนหมุนเวียนอื่นของผู้ประกอบธุรกิจบริการรับชำระเงินด้วยวิธีการทางอิเล็กทรอนิกส์
และต้องจัดทำข้อมูลให้มีความถูกต้องและเป็นปัจจุบัน
(๔) เมื่อได้รับชำระเงินแล้ว
ต้องออกหลักฐานการรับชำระเงินเพื่อแสดงว่าได้รับชำระเงินจากผู้ใช้บริการ เช่น
ใบเสร็จรับเงิน ใบรับเงิน ใบรับฝากชำระ หรือหลักฐานอื่นใดที่มีข้อความทำนองเดียวกันและจัดส่งให้ผู้ใช้บริการตามวิธีที่ตกลงกับผู้ใช้บริการ
โดยต้องมีรายละเอียดอย่างน้อยดังนี้
(๔.๑)
ชื่อผู้ประกอบธุรกิจบริการรับชำระเงินด้วยวิธีการทางอิเล็กทรอนิกส์
และชื่อผู้ขายสินค้าหรือผู้ให้บริการหรือเจ้าหนี้
(๔.๒) จำนวนเงินและรายละเอียดของสินค้าหรือบริการที่ชำระ
โดยอาจระบุเป็นชื่อย่อหรือรหัสก็ได้ รวมถึงรายละเอียดที่อ้างอิงถึงผู้ใช้บริการ
(๔.๓) วัน เดือน ปี และเวลาที่ออกหลักฐานการรับชำระเงิน
(๕)
เมื่อผู้ประกอบธุรกิจบริการรับชำระเงินด้วยวิธีการทางอิเล็กทรอนิกส์ได้ออกหลักฐานการรับชำระเงินแล้ว
ให้ถือว่าการชำระเงินของผู้ใช้บริการมีผลเสร็จสิ้นสมบูรณ์
เว้นแต่การรับชำระเงินด้วยเช็คให้ถือว่าการชำระเงินเสร็จสิ้นสมบูรณ์
เมื่อเช็คนั้นสามารถเรียกเก็บเงินได้ครบถ้วน

๕. วันเริ่มต้นบังคับใช้
ประกาศนี้ให้ใช้บังคับตั้งแต่วันที่ ๑๖ เมษายน ๒๕๖๑ เป็นต้นไป


ประกาศ ณ วันที่ ๑๖ เมษายน พ.ศ. ๒๕๖๑
ฤชุกร สิริโยธิน
รองผู้ว่าการ ด้านเสถียรภาพสถาบันการเงิน
ผู้ว่าการแทน
ธนาคารแห่งประเทศไทย






พรวิภา/จัดทำ
๒๐ เมษายน ๒๕๖๑

[๑] ราชกิจจานุเบกษา
เล่ม ๑๓๕/ตอนพิเศษ ๘๖ ง/หน้า ๗๑/๑๗ เมษายน ๒๕๖๑